b'\n_START_ARTICLE_\nGheorghe Stan (militar)\n_START_SECTION_\nCapturarea steagului turcesc de la Grivi\xc8\x9ba\n_START_PARAGRAPH_\nGheorghe Stan a participat la a treia b\xc4\x83t\xc4\x83lie de la Plevna din 30 august 1877, b\xc4\x83t\xc4\x83lie \xc3\xaen care trupele turce\xc8\x99ti din reduta Grivi\xc8\x9ba 1, au fost nevoite s\xc4\x83 execute o manevr\xc4\x83 de retragere sub presiunea celor patru asalturi ale trupelor rom\xc3\xa2ne \xc8\x99i ruse._NEWLINE_Iat\xc4\x83 cum a fost descris actul de eroism al solda\xc8\x9bilor: \xe2\x80\x9eO parte din turci s-au predat, o parte au sc\xc4\x83pat fugind spre Plevni\xc8\x9ba cu mai marele redutei, colonelul Sevfet, dar au spus-o \xc8\x99i mai t\xc3\xa2rziu c\xc4\x83 nu de frica mor\xc8\x9bii au ie\xc8\x99it la larg, dar ca s\xc4\x83 nu \xc3\xae\xc8\x99i piard\xc4\x83 degeaba vie\xc8\x9bile, c\xc4\x83ci degeaba \xc8\x99i le au pierdut cei r\xc4\x83ma\xc8\x99i, r\xc3\xa2ndui\xc8\x9bi de Sevfet s\xc4\x83 se lupte p\xc3\xa2n\xc4\x83 la moarte. Steagul turcesc trebuia sa fie dus de asemenea la Plevni\xc8\x9ba, cei \xc3\xaens\xc4\x83rcina\xc8\x9bi cu paza lui l-au scos \xc3\xaens\xc4\x83 devreme, \xc3\xaenainte ca gura redutei sa fie ocupat\xc4\x83 de v\xc3\xa2n\xc4\x83tori. \xc8\x98i atunci stegarul turc care-l purta, se tot trudea prin mul\xc8\x9bime cu el, ferindu-se de ru\xc8\x99i care \xc3\xaei \xc3\xaenchideau calea, el se \xc3\xaentoarse cu fa\xc8\x9ba spre rom\xc3\xa2ni. Steagul redutei era \xc3\xaenf\xc4\x83\xc8\x99urat pe dupa o prajina ca s\xc4\x83 nu fie vazut \xc8\x99i recunoscut de nimeni. Dar tot fugind stegarul turc se \xc3\xaempiedic\xc4\x83 \xc8\x99i c\xc4\x83zu jos \xc8\x99i \xc3\xaen acest timp steagul se desfacu. Soldatul Grigore Ion v\xc4\x83z\xc3\xa2nd pe turc c\xc4\x83zut jos cu steagul redutei, o lu\xc4\x83 la fug\xc4\x83 spre el \xc8\x99i c\xc3\xa2nd fu aproape ochi si trase un glon\xc8\x9b. Turcul, un b\xc4\x83rbat puternic de vreo 40 de ani nu fu atins, el se scul\xc4\x83 de jos \xc3\xaenfipse puternic m\xc3\xa2na \xc3\xaen gatul v\xc3\xa2n\xc4\x83torului \xc8\x99i \xc3\xael tr\xc3\xa2nti \xc3\xaen noroi. Dar c\xc3\xa2nd se preg\xc4\x83tea s\xc4\x83 trag\xc4\x83 cu pistolul, Grigore Ion, scund cum era se scul\xc4\x83 repede de jos \xc8\x99i \xc3\xaei \xc3\xaenfipse baioneta \xc3\xaen piept. Turcul cu c\xc3\xa2t sim\xc8\x9bea c\xc4\x83 se sf\xc3\xa2r\xc8\x99e\xc8\x99te cu at\xc3\xa2t mai tare str\xc3\xa2ngea steagul \xc3\xaen bra\xc8\x9be, asupra lui, Grigore Ioan se aruncar\xc4\x83 al\xc8\x9bi doi turci pentru a recucerii drapelul, dar din fericire sergentul Gheorghe Stan \xc8\x99i caporalul Nica Vasile, am\xc3\xa2ndoi din batalionul al II lea de V\xc3\xa2n\xc4\x83tori, \xc3\xaei sar \xc3\xaen ajutor soldatului rom\xc3\xa2n. Ei \xc3\xaei culca la p\xc4\x83m\xc3\xa2nt pe turci iar steagul este cucerit de Grigore Ion , rezervist \xe2\x80\x93 \xe2\x80\x9cglota\xc8\x99\xe2\x80\x9d cum i se spunea, din comuna M\xc4\x83lae\xc8\x99ti, c\xc4\x83tunul Dumbr\xc4\x83ve\xc8\x99ti, Prahova . Soldatul Grigore Ion, pe l\xc3\xa2ng\xc4\x83 drapel se alesese cu p\xc4\x83laria de v\xc3\xa2n\xc4\x83tor str\xc4\x83puns\xc4\x83 de trei gloante \xc8\x99i cu pomponul rupt \xc3\xaen dou\xc4\x83 de al 4 lea glon\xc8\x9b. Referindu-se la fapta de arme a acestor osta\xc8\x99i, ziarul \xe2\x80\x9eDoroban\xc8\x9bul\xe2\x80\x9d din 15 noiembrie 1877 relata: \xe2\x80\x9eC\xc3\xa2nd lupta atinsese apogeul, soldatul Ion Grigore din al doilea Batalion de V\xc3\xa2n\xc4\x83tori, pentru gloria \xc8\x9b\xc4\x83rii sale, cucere\xc8\x99te cu cel mai mare curaj, drapelul inamicului. Ajutat de caporalul Vasile Nica \xc8\x99i sergentul Gheorghe Stan, ei au dat mor\xc8\x9bii pe cei trei vr\xc4\x83jma\xc8\x99i care ap\xc4\x83rau drapelul \xc8\x99i puteau s\xc4\x83-l \xc3\xaenchine \xc8\x9b\xc4\x83rii\xe2\x80\x9d._NEWLINE_Dup\xc4\x83 dou\xc4\x83 zile, la 1 septembrie 1877, maiorul Candiano, \xc3\xaenso\xc8\x9bit de Grigore Ion, Gheorghe Stan \xc8\x99i Vasile Nica, au adus drapelul capturat la Poradim unde se afla cartierul general al Armatei Rom\xc3\xa2ne \xc8\x99i l-au prezentat regelui Carol I care i-a decorat cu \xe2\x80\x9eVirtutea Militar\xc4\x83\xe2\x80\x9d. La 2 septembrie, cei patru prezint\xc4\x83 steagul \xc3\x8emp\xc4\x83ratului Alexandru al II-lea al Rusiei care, la r\xc3\xa2ndul lui, \xc3\xaei decoreaz\xc4\x83 pentru fapta de vitejie cu Crucea Sf\xc3\xa2ntului Gheorghe. La 7 septembrie 1877, \xc3\xaen cadrul unei parade militare, maiorul Candiano-Popescu \xc8\x99i cei trei osta\xc8\x99i, Grigore Ion , Gheorghe Stan \xc8\x99i Vasile Nica, prezint\xc4\x83 drapelul turcesc reginei Elisabeta \xc8\x99i popula\xc8\x9biei entuziaste a Capitalei._NEWLINE_\xe2\x80\x9e\xc3\x8entre trofeele luate de Rom\xc3\xa2ni de la Osman-Pa\xc8\x99a este \xc8\x99i un stindard verde. Adus asear\xc4\x83 \xc3\xaen Bucure\xc8\x99ti, azi a fost condus \xc3\xaen aclama\xc8\x9biile entuziaste ale poporului, care se \xc3\xaendesa pe str\xc4\x83zile, pe unde avea s\xc4\x83 treac\xc4\x83 cortegiul, p\xc3\xa2n\xc4\x83 la cazarma din Dealul Spirei, unde a fost depus. Chiar junele soldat, un v\xc3\xa2n\xc4\x83tor, Grigore Ion, mic de statur\xc4\x83 care a avut curajul \xc8\x99i fericirea de a-l smulge din mijlocul inamicilor, \xc3\xael conducea. Mul\xc8\x9bimea \xc3\xaent\xc3\xa2mpina pe junele soldat cu aclama\xc8\x9bii \xc8\x99i buchete de flori. A fost un moment solemn care a f\xc4\x83cut s\xc4\x83 treac\xc4\x83 prin inimile tuturor un fior religios, c\xc3\xa2nd cortegiul a ajuns pe Bulevardul Universit\xc4\x83\xc8\x9bii \xc8\x99i junele soldat a \xc3\xaenclinat stindardul turc, de trei ori, \xc3\xaenaintea statuei lui Mihai Viteazul. C\xc3\xa2\xc8\x9biva impiega\xc8\x9bi de la prim\xc4\x83ria Capitalei i-au oferit \xc3\xaen semn de admira\xc8\x9bie un ceasornic. B\xc4\x83tr\xc3\xa2nul Colonel Papasolu \xc8\x99i al\xc8\x9bii l-au \xc3\xaembr\xc4\x83\xc8\x9bi\xc8\x99at de mai multe ori. \xc3\x8en scurt, azi  am avut o frumoas\xc4\x83 zi pentru inima rom\xc3\xa2neasc\xc4\x83. Ziarul R\xc4\x83sboiul, 7 septembrie 1877 (citat de Ioan Georgescu-Arvutu, 1937)\xe2\x80\x9d\n_START_SECTION_\nOrdine \xc8\x99i decora\xc8\x9bii\n_START_PARAGRAPH_\nGheorghe Stan a fost decorat cu  Medalia Virtutea Militar\xc4\x83 de r\xc4\x83zboi, clasa a II-a (1877)\n_START_SECTION_\nIn memoriam\n_START_PARAGRAPH_\n\xc3\x8en ora\xc8\x99ul Coste\xc8\x99ti a fost dezvelit la 21 ianuarie 2014, bustul statuar al sergentului Gheorghe Stan \xc3\xaen uniforma Batalionului II V\xc3\xa2n\xc4\x83tori.'